ไทยพาณิชย์ชี้กองอสังหาฯผลงานดีสวนศก.
บลจ.ไทยพาณิชย์ ชี้กองอสังหาฯ-โครงสร้างพื้นฐานผลงานดีสวนเศรษฐกิจ ลุยปันผล 10 กองรวด
3 พ.ย. 2558

บลจ.ไทยพาณิชย์ ชี้กองอสังหาฯ-โครงสร้างพื้นฐานผลงานดีสวนเศรษฐกิจ ลุยปันผล 10 กองรวด
นายสมิทธ์ พนมยงค์ ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า ผลดำเนินงานกองทุนรวมอสังหาริมทรัพย์และกองทุนรวมโครงสร้างพื้นฐานภายใต้การบริหารของบริษัทยังอยู่ในระดับที่น่าพอใจ แม้เศรษฐกิจในประเทศช่วง 9 เดือนที่ผ่านมาจะค่อนข้างทรงตัว บริษัทยังจ่ายเงินปันผลให้ผู้ถือหน่วยพร้อมกัน 10 กองทุนได้ในอัตราที่ดีและสม่ำเสมอรวม 2,414 ล้านบาท โดยจะจ่ายพร้อมกันวันที่ 23 พ.ย.นี้
สำหรับกองทุนที่จ่ายเงินปันผลจากผลดำเนินงานวันที่ 1 ก.ค.-30 ก.ย. 2558 มี 8 กองทุน ได้แก่ กองทุนรวมสิทธิการเช่าอสังหาริมทรัพย์ CPN คอมเมอร์เชียล โกรท (CPNCG) จ่ายในอัตรา 0.2160 บาท/หน่วย โดยปี 2558 ผลตอบแทนสูงขึ้น เมื่อเทียบปีก่อนหน้าถึง 6.6% 
กองทุนรวมสิทธิการเช่าอสังหาริมทรัพย์ไพร์มออฟฟิศ (POPF) อัตรา 0.2620 บาท/หน่วย และกองทุนรวมอสังหาริมทรัพย์แสนสิริ ไพร์มออฟฟิศ (SIRIP) อัตรา 0.1500 บาท/หน่วย กองทุนรวมโครงสร้างพื้นฐานโทรคมนาคม ดิจิทัล (DIF) อัตรา 0.2370 บาท/หน่วย
ด้านกองทุนรวมสิทธิการเช่าอสังหาริมทรัพย์ CPN รีเทล โกรท (CPNRF) อัตรา 0.2245 บาท/หน่วย กองทุนรวมสิทธิการเช่าอสังหาริมทรัพย์ไทคอน อินดัสเทรียล โกรท (TGROWTH) อัตรา 0.2005 บาท/หน่วย และกองทุนรวมอสังหาริมทรัพย์ปิ่นทอง อินดัสเตรียล ปาร์ค (PPF) อัตรา 0.2100 บาท/หน่วย กองทุนรวมสิทธิการเช่าอสังหาริมทรัพย์คริสตัล รีเทล โกรท (CRYSTAL) อัตรา 0.1978 บาท/หน่วย 
กองทุนรวมอสังหาริมทรัพย์เอราวัณ โฮเทล โกรท (ERWPF) และกองทุนรวมอสังหาริมทรัพย์โรงแรมศรีพันวา (SPWPF) จ่ายจากผลงานวันที่ 1 เม.ย.-30 ก.ย. 2558 อัตรา 0.0871 บาท และ 0.2208 บาท